राज्य में इस समय सहकारी क्षेत्र में 7953 गोदामों की 8 लाख 75 हजार टन भण्डारण क्षमता है। गांव में ही किसानों के लिए खाद-बीज का अग्रिम भण्डारण , कृषि उपज की खरीद कर भण्डारण और उपभोक्ता सामग्री के वितरण के लिए भण्डारण क्षमता का योजनावद्ध तरीके से विस्तार किया जा रहा है। राज्य सरकार की बजटीय सहायता से वर्ष 2014-15 में 10 करोड़ रुपए की लागत से 100 ग्राम सेवा सहकारी समितियों में एक लाख टन भण्डारण क्षमता के गोदामों का निर्माण जारी है। इसके साथ ही समग्र सहकारी विकास योजना में सहकारी समिति स्तर पर गोदामों का निर्माण करवाया जा रहा है। राष्ट्रीय कृषि विकास योजना में भी नए गोदामों का निर्माण करवाया जाना प्रस्तावित है। गोदामों के निर्माण से सहकारी क्षेत्र में भण्डारण क्षमता विस्तारित हो सकेगी और इसका सीधा लाभ ग्रामीणों को प्राप्त हो सकेगा।